SL Uradni list Evropske unije L 57/19

ODLOČBA KOMISIJE

z dne 4. januarja 2006

o uvedbi zahtev za zdravstveno varstvo živali in izdajanje veterinarskih spričeval za uvoz govejih zarodkov v Skupnost ter razveljavitvi Odločbe 2005/217/ES

(notificirano pod dokumentarno številko C(2005) 5796)

(Besedilo velja za EGP)

(2006/168/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda (1), ter zlasti člena 7(1) in točke (b) prvega pododstavka člena 9(1) Direktive,

ob upoštevanju naslednjega:

(1) Direktiva 89/556/EGS določa pogoje za zdravstveno varstvo živali, ki urejajo trgovanje med državami članicami Evropske skupnosti s svežimi in zamrznjenimi zarodki domačega goveda in njihov uvoz iz tretjih držav.

(2) Direktiva med drugim določa, da se goveji zarodki ne pošljejo iz ene države članice v drugo, če niso spočeti z umetno oploditvijo ali oploditvijo in vitro s semenom samca donorja iz osemenjevalnega središča, ki ga odobri pristojni organ za zbiranje, predelavo in skladiščenje semena, ali s semenom, uvoženim v skladu z Direktivo Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz semena domačih živali iz vrst govedi (2).

(3) Odločba Komisije 92/452/EGS z dne 30. julija 1992 o uvedbi seznamov odobrenih skupin za zbiranje govejih zarodkov v tretjih državah za izvoz v Skupnost (3) določa, da države članice uvažajo takšne zarodke iz tretjih držav, le če so jih zbrale, predelale, vključno z oploditvijo in vitro, in shranile skupine za zbiranje zarodkov, vključene na sezname v navedeni odločbi.

(4) Po težavah pri trgovanju zaradi novih, strožjih zahtev za seme samcev goveda za oplojevanje, uvedenimi z Odločbo Komisije 92/471/EGS (4), je Komisija sprejela Odločbo 2005/217/ES z dne 9. marca 2005 o uvedbi pogojev za zdravstveno varstvo živali in zahtev za izdajanje veterinarskih spričeval za uvoz govejih zarodkov v Skupnost (5).

(5) Odločba 2005/217/ES dovoljuje prehodno obdobje, ki se izteče 31. decembra 2006, za uvoz govejih zarodkov, zbranih ali pridobljenih pred 1. januarjem 2006 in spočetih s semenom, ki ni popolnoma skladno z Direktivo 88/407/EGS, če so takšni zarodki vsajeni v samice goveda v namembni državi članici in izključeni iz trgovanja znotraj Skupnosti.

(6) Mednarodno društvo za prenos zarodkov (IETS) je ocenilo, da je tveganje prenosa nekaterih nalezljivih bolezni prek zarodkov na prejemnice ali mladiče zanemarljivo, če se z zarodki pravilno ravna od odvzema do prenosa. Takega mnenja je v zvezi z zarodki, pridobljenimi in vivo, tudi Svetovna organizacija za zdravje živali (OIE). Kljub temu je treba za boljše zdravstveno varstvo živali sprejeti strožje varnostne ukrepe v zvezi s semenom za oploditev, zlasti za zarodke, pridobljene in vitro.

(7) Prilagoditi je treba zahteve Skupnosti za uvoz govejih zarodkov, pridobljenih z naravno oploditvijo (in vivo) in pridobljenih z oploditvijo in vitro, zlasti v zvezi s semenom za oploditev.

(8) Ob upoštevanju ocene tveganja, ki jo je izvedel IETS, in v skladu s priporočili OIE je treba pogoje za uvoz govejih zarodkov, pridobljenih in vivo, poenostaviti, medtem ko je treba strožje zahteve za zdravstveno varstvo živali ohraniti za uvoz zarodkov, pridobljenih in vitro, s posebnimi omejitvami za primere, v katerih je bila ovojnica jajčne celice poškodovana med postopkom.

(9) Zaradi jasnosti zakonodaje Skupnosti je treba Odločbo 2005/217/ES razveljaviti in nadomestiti s to odločbo.

(10) Da se gospodarskim subjektom omogoči prilagoditev na nove zahteve iz te določbe, je primerno določiti prehodno obdobje, pri čemer se lahko zarodki domačega goveda, zbrani ali pridobljeni pred 1. januarjem 2006, pod nekaterimi pogoji uvozijo v Skupnost v skladu z zahtevami iz Priloge V k tej odločbi.

(11) Ukrepi, določeni v tej odločbi, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Splošni pogoji za uvoz zarodkov

Države članice dovolijo uvoz zarodkov domačega goveda („zarodki“), ki jih v tretji državi iz Priloge I k tej odločbi zberejo ali pridobijo pooblaščene skupine za zbiranje ali pridobivanje zarodkov iz Priloge k Odločbi 92/452/EGS.

Člen 2

Uvoz zarodkov, pridobljenih in vivo

Države članice dovolijo uvoz zarodkov, ki so pridobljeni z oploditvijo in vivo in izpolnjujejo zahteve za zdravstveno varstvo živali, določene v vzorcu veterinarskega spričevala v Prilogi II.

Člen 3

Uvoz zarodkov, pridobljenih in vitro

1. Države članice dovolijo uvoz zarodkov, ki so pridobljeni z oploditvijo in vitro s semenom, skladnim z Direktivo 88/407/ES, in izpolnjujejo zahteve za zdravstveno varstvo živali, določene v vzorcu veterinarskega spričevala v Prilogi III k tej odločbi.

2. Države članice dovolijo uvoz zarodkov, ki so pridobljeni z oploditvijo in vitro s semenom, pridobljenim v odobrenih osemenjevalnih središčih ali shranjenim v skladiščnih centrih v tretjih državah iz Priloge I k Odločbi Komisije 2004/639/ES (6), in izpolnjujejo zahteve za zdravstveno varstvo živali, določene v vzorcu veterinarskega spričevala v Prilogi IV k tej odločbi, če so takšni zarodki:

(a) izključeni iz trgovanja znotraj Skupnosti; in

(b) vsajeni izključno v samice goveda v namembni državi članici, navedeni v veterinarskem spričevalu.

Člen 4

Prehodni ukrepi

Z odstopanjem od členov 2 in 3 dovolijo države članice do 31. decembra 2006 uvoz zarodkov Prehodni ukrepi iz tretjih držav iz Priloge I, če takšni zarodki izpolnjujejo:

(a) zahteve za zdravstveno varstvo živali, določene v vzorcu veterinarskega spričevala v Prilogi V; in

(b) naslednje pogoje: (i) zbrani ali pridobljeni morajo biti pred 1. januarjem 2006; (ii) uporabiti se smejo le za vsaditev v samice goveda v namembni državi članici, navedeni v veterinarskem spričevalu; (iii) izključeni morajo biti iz trgovanja znotraj Skupnosti; (iv) priloženo morajo imeti takšno spričevalo, ki je ustrezno izpolnjeno pred 1. januarjem 2007.

Člen 5

Razveljavitev

Odločba 2005/217/ES se razveljavi.

Člen 6

Uporabnost

Ta odločba se uporablja od 1. januarja 2006.

Člen 7

Naslovniki

Ta odločba je naslovljena na države članice.

V Bruslju, 4. januarja 2006 Za Komisijo Markos KYPRIANOU Član Komisije

(1) UL L 302, 19.10.1989, str. 1. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

(2) UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15).

(3) UL L 250, 29.8.1992, str. 40. Odločba, kakor je bila nazadnje spremenjena z Odločbo 2005/774/ES (UL L 291, 5.11.2005, str. 46).

(4) UL L 270, 15.9.1992, str. 27. Odločba, kakor je bila nazadnje spremenjena z Odločbo 2004/786/ES (UL L 346, 23.11.2004, str. 32).

(5) UL L 69, 16.3.2005, str. 41.

(6) UL L 292, 15.9.2004, str. 21.

PRILOGA I Oznaka ISO Država Veljavno veterinarsko spričevalo Pripombe AR Argentina PRILOGA II PRILOGA III PRILOGA IV AU Avstralija PRILOGA II PRILOGA III PRILOGA IV Dodatna zagotovila, določena v točki 11.5.2 spričevala iz Priloge II in v točkah 11.6.2 spričeval iz Prilog III in IV, so obvezna. CA Kanada PRILOGA II PRILOGA III PRILOGA IV CH Švica (1) PRILOGA II PRILOGA III PRILOGA IV HR Hrvaška PRILOGA II PRILOGA III PRILOGA IV IL Izrael PRILOGA II PRILOGA III PRILOGA IV MK Nekdanja jugoslovanska republika Makedonija (2) PRILOGA II PRILOGA III PRILOGA IV NZ Nova Zelandija PRILOGA II PRILOGA III PRILOGA IV RO Romunija PRILOGA II PRILOGA III PRILOGA IV US Združene države Amerike PRILOGA II PRILOGA III PRILOGA IV (1) Brez poseganja v posebne zahteve v zvezi z izdajanjem spričeval, predvidene v ustreznih sporazumih Skupnosti s tretjimi državami. (2) Začasna oznaka, ki ne vpliva na dokončno oznako, pripisano po zaključku pogajanj, ki trenutno potekajo v Združenih narodih.

PRILOGA II Zarodki domačega goveda, pridobljeni in vivo, za uvoz, zbrani v skladu z Direktivo Sveta 89/556/EGS

PRILOGA III Zarodki domačega goveda, pridobljeni in vitro, za uvoz, spočeti s semenom, skladnim z Direktivo Sveta 88/407/EGS

PRILOGA IV Zarodki domačega goveda, pridobljeni in vitro, spočeti s semenom iz osemenjevalnih središč ali skladiščnih centrov, ki jih je odobril pristojni organ države izvoznice